ועדת החינוך והתרבות, כנסת 15, פרוטוקול מספר 542, 2002-11-11 09:00

זבולון אורלב: בוקר טוב לכולם.

זבולון אורלב: בישיבה האחרונה נקבע שהוועדה תחזור ותדון בכללי ההקלות לחירש בעוד חודש ימים כדי לאפשר לעבודת העבודה, הרווחה והבריאות למצות את האפשרות להעביר את החוק שעוסק בנושא הזה בקריאה שנייה ושלישית.

זבולון אורלב: כך אמר גם ח"כ פרץ, חבר הכנסת שמשמש כיו"ר בפועל בסוגיה הזאת בוועדת העבודה, הרווחה והבריאות.

זבולון אורלב: לצערנו, או לשמחתנו, ראש הממשלה החליטה לקצר את ימיה של הכנסת.

זבולון אורלב: השבוע נדונים ענייני החקיקה האחרונים.

זבולון אורלב: לאחר שהתברר לי שהחוק בדבר ההקלות לחירשים בטלוויזיה וברדיו אינו עומד על סדר היום של ועדת העבודה, הרווחה והבריאות השבוע ולא יובא השבוע לקריאה שנייה ושלישית, כלומר הכנסת ה-15 לא תשלים את החקיקה בנושא זה – החלטתי לעשות מעשה ולפחות לצאת עם כללים עד שהכנסת ה-16 תתכנס.

זבולון אורלב: אני מניח שיציעו את החוק הזה מחדש, גם אני אהיה בין המציעים.

אתי בנדלר: יחילו עליו רציפות.

אתי בנדלר: די בכך שחבר כנסת אחד ממציעי החוק ייבחר לכנסת הבאה.

זבולון אורלב: אינני יודע מי חתום שם על הצעת החוק.

זבולון אורלב: ומי יודע, אולי אהיה אז בוועדת העבודה, הרווחה והבריאות.

יהודה גלעד: קודם כול שנהיה.

זבולון אורלב: לכן ראוי לדעתי לדון בכללים.

זבולון אורלב: הוועדה אינה עומדת בהחלטה הקודמת שלה.

זבולון אורלב: אולם אני מקיים את תכלית ההחלטה הקודמת: שיהיו לנו או חוק או כבלים.

זבולון אורלב: אני מודע לכך שבגלל לוח הזמנים הלא רגיל של השבוע האחרון אין סינכרוניזציה בין לוח הזמנים של הכנסת לבין ישיבת מועצת הרשות השנייה.

זבולון אורלב: הרשות השנייה מתכנסת היום בשעה 10:30.

זבולון אורלב: אני מודע לכך.

זבולון אורלב: קיבלתי את ההצעה שעומדת היום לאישור מועצת הרשות השנייה.

זבולון אורלב: אינני יודע אם היא תאושר.

זבולון אורלב: אנחנו מקיימים את הדיון בהנחה שהיא תאושר.

זבולון אורלב: ייתכן שנסיים את הדיון ללא החלטה, נמתין להחלטה של מועצת הרשות השנייה ונכנס שוב את הוועדה לכמה דקות להצבעה בלבד, ואז יוזמנו רק חברי הכנסת.

זבולון אורלב: התייעצתי גם עם היועצת המשפטית בנושא זה.

זבולון אורלב: כלומר אני מעוניין למצות את הדיון עכשיו.

זבולון אורלב: ייתכן שההצבעה הפורמלית תתאחר.

זבולון אורלב: היועצת המשפטית עו"ד בנדלר מביעה הסכמה לכך.

זבולון אורלב: אני מבין שעיקר הבעיה הוא שעל-פי הצעת החוק בוועדת העבודה, הרווחה והבריאות – שנמסר לי שיש עליה הסכמה – דובר על כך שבשלב הראשון ייקבעו 35% תרגום.

זבולון אורלב: בשלב השני ייקבעו 50%.

זבולון אורלב: אני מבין שבכללים מועצת הרשות השנייה מציעה שכבר בשלב הראשון שיתחיל בפברואר יהיה חיוב של 50%.

זבולון אורלב: נדמה לי שזוהי המחלוקת הרצינית ואני מבקש לגשת לסוגיה זו.

זבולון אורלב: מאז הישיבה הקודמת למדתי עוד דבר: בכל מקרה בטכנולוגיה הקיימת כרגע לעולם לא יהיה אפשר לספק כתוביות ל-100% של השידורים.

זבולון אורלב: הפתרון האמתי שיביא ל-100% ביצוע הוא שיהיה ערוץ מיוחד – גם בכבלים וגם בלוויין – שישדר את השידורים באיחור של 15-20 דקות.

זבולון אורלב: והוא ישדר את הכול.

זבולון אורלב: ההפסד הוא שגם השידורים החיים יהיו באיחור של 20 דקות, אך הרווח הוא שיש ערוץ מיוחד שפנוי כולו לנושא זה ועיקר ייעודו מתן שירות לאוכלוסיית החירשים שלצערנו שמענו כאן שהיא 10% מהאוכלוסייה.

אחיה קמארה: 10% מהאוכלוסייה הם כבדי שמיעה, כן.

זבולון אורלב: צריך למצוא פתרון.

זבולון אורלב: זהו פתרון הקבע.

זבולון אורלב: אם אבַּחר לכנסת הבאה אשקול גם הצעת חוק בעניין זה, כי את הערוץ הזה צריך גם לממן, ואין סיבה שהוא לא ימומן מהתמלוגים של הזכיינים.

זבולון אורלב: זה צריך להיות חלק מהשירות לקהילה.

זבולון אורלב: ואני חייב לומר שמצאתי אוזן קשבת לנושא זה (תרתי משמע) בקרב הזכיינים שבאתי עמם בדברים בעניין זה.

זבולון אורלב: אך אינני יודע מתי יהיה פתרון הקבע, ולכן אנחנו צריכים את הכללים בין כך ובין כך.

זבולון אורלב: אני מבקש להתמקד שוב במחלוקת על 35% ו-50%.

זבולון אורלב: האם אפשר להתאחד ולקבוע את מה שהוסכם בהצעת החוק?

זבולון אורלב: אמרו לי ששם כולם הסכימו ל-35% בשלב ראשון.

זבולון אורלב: המשמעות היא שבחצי השנה הראשונה, מפברואר ועד אוגוסט 2003, 35% מהשידורים יהיו בכתוביות.

זבולון אורלב: מאוגוסט 50% מהשידורים יהיו בכתוביות, עד שתימצא טכנולוגיה שתיתן פתרון מלא.

חיימון גולדברג: בהצעת חוק נקבעים 50% מינואר 2004.

חיימון גולדברג: ההסכמה הייתה שיהיו 35% מינואר 2003 והשינוי ל-50% יהיה מינואר 2004.

זבולון אורלב: אך המועצה מציעה שייקבעו 50% מעכשיו.

זבולון אורלב: לכן אני מציע לקבוע את חודש אוגוסט.

זבולון אורלב: נכון שבשלב זה מדובר בהמלצה של ועדה, אך אני מעריך שהמועצה תאשר זאת.

זבולון אורלב: אם המועצה לא תאשר את הכללים זה עניין אחר.

זבולון אורלב: אך אני מציע שנדון על האפשרות הגרועה מבחינת מר גולדברג, שלפיה המועצה אכן תאשר את הכללים.

זבולון אורלב: המועצה תמיד יכולה לבוא לוועדת החינוך לפני אוגוסט, ולבקש לאחר את המועד בחצי שנה נוספת.

זבולון אורלב: אפשר לשנות כללים.

זבולון אורלב: רק על מה שצווינו בהר סיני אנחנו תלויים ועומדים לעולם ועד.

זבולון אורלב: כל יתר הדברים ניתנים לשינוי, וזוהי חקיקה מהירה יחסית, אין צורך באישור המליאה.

זבולון אורלב: וגם כאן אפשר להתפשר: מציעים אוגוסט מצד אחד וינואר מצד אחר, ואפשר לקבוע אמצע.

זבולון אורלב: לדעתי לא זאת הבעיה היסודית.

זבולון אורלב: השאלה היא אם יש נכונות לפשרה או שצריך כיפופי ידיים.

זבולון אורלב: חברי הכנסת בדרך כלל אוהבים פשרה.

זוהר קדמון: באופן עקרוני יש נכונות ללכת לפשרה מבחינת האחוזים שיו"ר הוועדה ציין.

זוהר קדמון: אולם יש לדייק: לפי הצעת החוק המדרגה הראשונה היא אמנם 35% לכלל הגופים המשדרים, אבל גם יש בה סעיף נוסף שלפיו שעל משדרים פרטיים תהיה מחויבות בשיעור של 80% מכל מדרגה ומדרגה.

זוהר קדמון: ולכן המדרגה הראשונה לעניין הערוץ השני היא בעצם 28%.

זוהר קדמון: היום המכסה היא 25%.

זבולון אורלב: כל הוויכוח על עוד שלושה אחוזים?

זוהר קדמון: חשוב היה לי לומר זאת.

זוהר קדמון: בדיון הקודם יו"ר הוועדה הורה לנו להגיע להסכמה שתעלה בקנה אחד עם הוראות החוק.

זוהר קדמון: אילו היינו פורמליסטים היינו אומרים שהוראות החוק אומרות שהמדרגה הראשונה היא 28%, וזה מה שנעשה.

זבולון אורלב: אני לא מתכוון ל-28%.

זבולון אורלב: אני מציע שנתאחד על 35%.

זוהר קדמון: אנחנו מוכנים לכך, אף-על-פי שאם החוק יתקבל תהיה פתאום נסיגה.

זוהר קדמון: יש עניין נוסף, ועליו אין הסכמה.

זוהר קדמון: כוונתי לזמן צפיית שיא.

זוהר קדמון: כאן איננו מקבלים את העמדה שהמכסה צריכה להיות 35%.

זוהר קדמון: השעות המוגדרות כשעות צפיית שיא הן 19:00 עד 00:30.

זוהר קדמון: יש לי הצעה בעניין זה, אך לא דיברתי עליה עם הגופים המשדרים האחרים: הגישה העקרונית שלנו היא שבזמן הזה צריכות להיות כתוביות סמויות.

זוהר קדמון: אני יודעת שלא רוצים להתנות דבר כזה.

זוהר קדמון: אני יודעת איפה עומדים הדברים מהבחינה הטכנולוגית.

יאיר פרץ: יש להצעת החוק הרבה מציעים, הם ייבחרו לכנסת הבאה, והחוק יקודם.

זבולון אורלב: ההנחה שלנו היא שעד שנצליח להחיל רציפות תעבור לפחות חצי שנה.

זבולון אורלב: אילו הכנסת לא הייתה מתפזרת לא הייתי עוסק בנושא.

יאיר פרץ: לא מזמן ישבתי עם אחד המנכ"לים של הגופים.

יאיר פרץ: הם מכינים תכניות ועובדים.

זוהר קדמון: אנחנו כבר הגשנו המלצות לרשות השנייה.

זוהר קדמון: ידוע לנו שהוועדה אינה מעוניינת לקבוע התניה מפורשת בטכנולוגיית ההסתרה; אך אנחנו יודעים שהטיפול בעניינים הטכנולוגיים נמצא בתאוצה מול הרשות השנייה לטלוויזיה ולרדיו – מיזמתנו, אני חייבת לומר.

זוהר קדמון: לכן אנחנו מבקשים שהמכסה של 35% בזמן צפיית שיא תתחיל בעוד חצי שנה.

זוהר קדמון: זה פרק הזמן הדרוש לכך להערכתנו.

זבולון אורלב: בכלל אני מציע לאשר את הכללים לחצי שנה בלבד עד שהכנסת תתכנס ויחילו רציפות על הצעת החוק.

אתי בנדלר: אבל אם הכללים יפקעו לא תהיה בכלל חובה.

זבולון אורלב: אם כן אני חוזר בי.

זהר קדמון: אם כן הבקשה היא שהחובה ל-35% אחוז בכתוביות ברצועת זמן צפיית השיא תחל חצי שנה ממועד זמן פרסום הכללים.

חיימון גולדברג: אי-אפשר להיערך בתוך חודש.

יאיר פרץ: אז אפשר להשאיר את הצעת החוק וזהו.

יאיר פרץ: מה הועילו חכמים בתקנתם?

יאיר פרץ: כמו שאמר יו"ר הוועדה בדיון הקודם: אחרי שיעברו הבחירות בשלום נדון בהצעת החוק הכללית.

יאיר פרץ: עובדים עליה.

זבולון אורלב: לא הייתה מחלוקת בינינו שלתיקון העניין ביסודו נדרשת חקיקה של הצעת החוק שמונחת בוועדת העבודה, הרווחה והבריאות.

זבולון אורלב: אך נזעקנו כיוון שהכנסת מסיימת את ימיה.

זבולון אורלב: איננו יודעים מי ייבחר לכנסת הבאה, מתי תורכב ממשלה, מתי יחילו רציפות על הצעת החוק, מי יהיה יו"ר ועדת העבודה, הרווחה והבריאות – כמובן ברור שזה יהיה חבר כנסת מש"ס, אך לא ברור מי.

זבולון אורלב: ולכן, כדי לשרת את אוכלוסיית החירשים וכבדי השמיעה אנחנו מבקשים לאשר הוראות.

זבולון אורלב: ידוע שהן בגדר הוראות זמניות, עד שיחוקק החוק.

זבולון אורלב: נכניס מה שנחוץ להכניס בהן.

זבולון אורלב: מה שאינו נחוץ, לא נכניס.

זבולון אורלב: גם לא נכניס הוראות דמיוניות.

זבולון אורלב: אם אומרים שמוסכם שנדרש זמן היערכות למילוי המכסה בזמן צפיית שיא – צריכים זמן היערכות.

זבולון אורלב: לא נפעל במהלכים דמיוניים.

זבולון אורלב: הבנתי שני דברים מעו"ד קדמון.

זבולון אורלב: ראשית יש הסכמה למכסה של 35%, אף שמבחינת החוק הדרישה היא למכסה של 28% לזכיינים; שנית לצורך זמן צפיית שיא דרושה היערכות של חצי שנה.

זהר קדמון: אני מבקשת לדייק כדי שלא אטעה את הוועדה: לא דרושה היערכות טכנולוגית מיוחדת לצורך זמן צפיית שיא.

זהר קדמון: שידור הוא שידור והשעה אינה חשובה.

זהר קדמון: אך השעות הללו רגישות יותר מבחינתנו, ואנחנו מעריכים שתקופת הזמן שתידרש לצורך היערכות – בכלל, לכלל השידורים – היא כחצי שנה.

זהר קדמון: לכן זה מה שמבוקש.

יאיר פרץ: לדעתי יש לבדוק מה ניתן ליישם מיד מבחינת התקנות.

זהר קדמון: אנחנו מוכנים למכסה של 35% מהתכניות המוקלטות.

מירב אופיר: וגם זה לא ממש מיידי, נדרשים חודשיים או שלושה.

מיטל דמארי: אני מבקשת להעיר את תשומת הלב לכך שחישוב האחוזים בהצעת החוק שונה מהחישוב בכללים שלנו.

מיטל דמארי: בהצעת החוק מדברים על כלל התכניות המוקלטות – וזה כולל גם את תכניות הרכש.

מיטל דמארי: בכללים שלנו המכסה של 50% נגזרת למעשה משידורים מוקלטים בעברית, ערבית ורוסית.

מיטל דמארי: לפי התחשיב שלנו מדובר כמעט באותו היקף.

מיטל דמארי: אנחנו מבקשים להשאיר זאת 50%.

זבולון אורלב: אם זה אותו דבר ואפשר לגבש הסכמה על 35%, מה הבעיה?

מיטל דמארי: אך חשוב לכתוב זאת כמו שאנחנו רוצים: שידורים מוקלטים, לפי התחשיב של עברית, ערבית ורוסית.

קריאה: למה רוסית, מה קרה?

מיטל דמארי: הוועדה שקמה כדי לדון בעניין ולהכין את המלצותיה לקראת דיון במועצת הרשות השנייה שקלה את העניין והחליטה שגם לאוכלוסייה הזאת יש לתת מענה.

חיים שריר: אנחנו מחויבים, בלי קשר לכללים, לתרגום של 5% לרוסית ושל 5% לערבית.

חיים שריר: על זה נעמיס את כל התרגומים שמדובר בהם כעת.

חיים שריר: היוצרים אינם מיוצגים כאן למרבה הצער, אך הם מתנגדים לעניין.

חיים שריר: בטכנולוגיה הנוכחית זוהי בעיה.

חיים שריר: בטכנולוגיה החדשה כל העניין נפתר.

חיים שריר: נראה כאילו רצים ריצת אמוק לקראת משהו שלא הכרחי לרוץ אליו.

חיים שריר: אם נמתין חצי שנה ונפעיל את הכתוביות בטכנולוגיה החדשה איש לא ייפגע מצד אחד ובעיית לקויי השמיע תיפתר מצד אחר.

חיים שריר: מדוע לנסות כרגע פתרון מעושה, שאינו מתאים לטכנולוגיה הנוכחית?

חיים שריר: תהיה בכך פגיעה בכל מיני ציבורים, ביוצרים.

חיים שריר: אינני מבין מדוע מועצת הרשות השנייה, שצריכה לייצג את כלל הציבור מייצגת חלק מהציבור לרעתו של ציבור גדול אחד, כולל הציבור הכללי וציבורי היוצרים.

חיים שריר: אני מציע להמתין לחקיקה.

חיים שריר: יש לדון בדברים כמו שצריך כשהטכנולוגיה תהיה מתאימה.

חיים שריר: איננו מתנגדים לפתרון הבעיה.

חיים שריר: אך אנחנו מתנגדים לפתרון הבעיה בצורה לא נכונה.

זבולון אורלב: אתם מתנגדים גם לפשרה של מכסה של 35%?

חיים שריר: כן.

חיים שריר: אנחנו חושבים שצריכים לעשות חקיקה בצורה מסודרת, עם בדיקה של העניין הטכנולוגי.

חיימון גולדברג: רק בשבוע שעבר ישבנו עם מר אורנשטיין ועם מר חיימוביץ בעניין התגבשות החוק הראשי.

חיימון גולדברג: אנחנו לא מתנגדים לפשרה.

חיימון גולדברג: גם ח"כ פרץ אמר שישב עם אחד מראשי הזכיינים.

חיימון גולדברג: יש לנו נכונות אמתית ומלאה להקל ככל שאפשר גם על כבדי השמיעה לראות את הערוץ השני.

חיימון גולדברג: אך הערוץ השני אינו הערוץ היחיד במדינת ישראל.

חיימון גולדברג: נמצאים כאן נציגים של הערוץ הראשון, של כל מיני גופי שידור.

חיימון גולדברג: אנחנו מנסים לשנות את כללי הרשות השנייה כשחוק ראשי עומד בפתח?

חיימון גולדברג: גם בפשרה שהצענו בדיונים בהצעת החוק דיברנו על הכלל הקיים.

חיימון גולדברג: אנחנו מוכנים שבמקום 25% יהיו 35%, עד שתהיה חקיקה ראשית.

חיימון גולדברג: כל שאר תתי-הסעיפים שמנסים להעביר בכללים מורכבים כל-כך שקצרה היריעה מלהסביר אותם כעת.

חיימון גולדברג: הבקשה שתהיה היערכות לזמן צפיית שיא אינה ניסיון שלנו לדחות את הקץ: אנחנו מעריכים שבזמן הזה הטכנולוגיה החדשה תפעל, ואז ניתן בזמן צפיית שיא כתוביות.

זבולון אורלב: עד אז גם החקיקה תעבור.

חיימון גולדברג: נכון.

חיימון גולדברג: יש ניסיון להקדים את המאוחר.

זבולון אורלב: אם כן אתם מסכימים עקרונית להעלות את המכסה ל-35%.

חיימון גולדברג: ותו לא.

זבולון אורלב: והכללים יחייבו עוד חצי שנה, אלא אם כן תהיה חקיקה.

חיימון גולדברג: אבל צריך להתייחס לסיפה.

חיימון גולדברג: הסיפה בכללים קובעת שהמכסה הזאת תהיה גם בזמן צפיית שיא.

חיימון גולדברג: אנחנו לא מוכנים לכך.

חיימון גולדברג: אנחנו מבקשים שזה ימתין לחקיקה הראשית.

זבולון אורלב: לעניין זמן צפיית שיא מבקשים חצי שנה.

זבולון אורלב: נקבע בכללים חצי שנה.

זבולון אורלב: אם החקיקה קודם מועד זה, היא שתקבע.

ישגב נקדימון: גם סוגיית החדשות אמורה להיות מוסדרת בכללים.

ישגב נקדימון: המכסה של 35% אינה נוגעת לנו.

ישגב נקדימון: יש עלינו חובות אחרות.

ישגב נקדימון: העברנו אתמול בערב מכתב ובו הערות שלנו לכללים בנושא החדשות.

זבולון אורלב: לא ראיתי את המכתב.

זבולון אורלב: גם היועצת המשפטית לא ראתה אותו.

ישגב נקדימון: אומר את הדברים בקצרה.

ישגב נקדימון: אתמול היה דיון עם חברי הוועדה ברשות השניה לעניין הכללים.

ישגב נקדימון: העלינו שם הערות מפורטות.

ישגב נקדימון: לצערי בכללים אין ביטוי אף לא לאחת מהן.

זבולון אורלב: המועצה פועלת נגד הזכיינים, נגד חברת החדשות?

זבולון אורלב: מה קורה פה?

זבולון אורלב: אנחנו חברי הכנסת, אנשי ציבור.

זבולון אורלב: המועצה לכאורה מייצגת את האינטרס הציבורי.

זבולון אורלב: היא פונה אלינו ומבקשת שנכביד את ידנו, שנקבע מכסה של 50%.

זבולון אורלב: אנחנו, חברי הכנסת, מגלים עכשיו שיש בעיה ואנחנו עומדים לפני מצב בלתי אפשרי.

זבולון אורלב: יש לנו אחריות גם כלפי השידור הציבורי.

זבולון אורלב: אנחנו מרגישים אחריות כלפי כל השידורים במדינת ישראל.

זבולון אורלב: איננו רוצים למוטט את הערוץ השני ולא כל ערוץ אחר.

זבולון אורלב: צריך למצוא כאן פשרה.

ישגב נקדימון: בדיון אתמול נאמר שבעקבות השימוע תיקבע דרך ביניים, בין ההערות לבין הכללים.

ישגב נקדימון: בסופו של דבר שום דבר לא השתנה בנוגע לחדשות.

ישגב נקדימון: מיום כניסת הכללים לתוקף עלינו להוסיף כתוביות לשליש מהכתבות במהדורה המרכזית מדי יום.

ישגב נקדימון: זוהי חובה שבמציאות החדשותית שאנחנו פועלים בה כרגע איננו מסוגלים לה.

זבולון אורלב: כרגע יש חובה על תכנית אחת בשבוע לפי החוק.

קריאה: בשפת סימנים.

קריאה: אבל בכתוביות אין כלום.

ישגב נקדימון: זאת טעות.

ישגב נקדימון: יש היום כתוביות.

ישגב נקדימון: אנחנו מסכימים שבכל מהדורה מדי יום ישודרו כתוביות של כותרות המהדורה בתחילתה, ותמצית כותרתית של הכתבות המרכזיות.

ישגב נקדימון: פעמיים או שלוש בשבוע אנחנו מוכנים לעשות מאמץ ולתת כתוביות מלאות לכתבה אחת או שתיים בכל מהדורה מרכזית.

ישגב נקדימון: ב"אולפן שישי" אנחנו מוכנים שתהיה כתבה אחת בכתוביות מלאות.

ישגב נקדימון: נוסף על כך: שתי מהדורות חצות בשבוע יינתנו בשפת סימנים.

ישגב נקדימון: לדעתי זהו שינוי גדול לעומת מה שאנחנו מחויבים לו כרגע.

ישגב נקדימון: נוכל לעמוד בכך במאמץ.

ישגב נקדימון: כל דבר שמעבר לכך מטיל עלינו גזרה שאנחנו עלולים לא לעמוד בה במציאות שאנו פועלים בה.

אורי שנהר: אתחיל במסגרת המשפטית.

אורי שנהר: מדובר בתיקון של כללים שהותקנו בשנת 1997.

אורי שנהר: בכללים הללו נאמר במפורש ששנה אחרי שייכנסו לתוקף המועצה תשוב ותדון בעניין, וזאת כדי להגדיל את המכסות.

אורי שנהר: זה לא נעשה עד היום.

אורי שנהר: הכללים שמונחים היום על שולחן הוועדה התחילו בהצעה שהוגשה לנו באוקטובר 2000.

אורי שנהר: מאז ועד היום, שנתיים בדיוק, אנחנו והגופים המשדרים מנהלים עם מועצת הרשות השנייה.

אורי שנהר: העמדה שלנו הייתה ברורה: אנחנו רוצים כתוביות ב-100% מהשידורים ועכשיו.

אורי שנהר: אנחנו חושבים שזה מגיע לנו.

אורי שנהר: הם לא רצו לתת כלום, ואם משהו – אז בעוד פרק זמן בלתי מוגבל.

אורי שנהר: מועצת הרשות השנייה הגיעה להסדר כלשהו.

אורי שנהר: איננו מאושרים ממנו לגמרי, אבל זה ההסדר שנציגי הציבור הגיעו אליו.

אורי שנהר: על-פי החוק ההסדר הזה מובא לכנסת.

אורי שנהר: הכנסת אינה יכולה לשנות אותו, אלא רק לקבל אותו או לדחותו.

אורי שנהר: היום הוועדה צריכה להחליט אם היא מאשרת את הכללים או דוחה אותם.

אורי שנהר: אין אפשרות ביניים.

זבולון אורלב: אני מודה לעו"ד שנהר שהוא מלמד אותי שיעור בחקיקה.

זבולון אורלב: אבל תתפלא, עו"ד שנהר, הפרקטיקה היא לא כמו שאתה מתאר אותה.

אורי שנהר: אבל בימים כאלה קצת קשה לפעול אחרת.

אורי שנהר: המועצה במקרה מתכנסת היום, ואם לא כן אני לא יודע מה היה קורה.

זבולון אורלב: יו"ר הוועדה היה יכול גם לפעול לפי הפורמליסטיקה ולתת לכללים להמתין חצי שנה לפני הדיון בהם.

זבולון אורלב: בכל זאת יו"ר הוועדה – וחברי הכנסת האחרים, גם הרב גלעד – היה רגיש לעניין.

זבולון אורלב: נדמה לי שבתוך ימים ספורים מיום קבלת הכללים זימנו ישיבה בנושא.

זבולון אורלב: גם שברנו את הכלל הקודם שקבענו – להמתין חודש כדי לראות איך מתקדמת הצעת החוק.

אורי שנהר: אנחנו אחרי שנתיים של הידברות.

אורי שנהר: הכללים קבעו סדר יום ארוך טווח.

אורי שנהר: הם קבעו התחלה ב-35% ואחר כך עלייה בהדרגה ל-100%.

אורי שנהר: אך הגופים המשדרים אינם מציעים לאמץ את ההסדר שבהצעת החוק כמות שהוא.

אורי שנהר: הם מציעים להתחיל ב-35% ולעצור שם.

אורי שנהר: זה לא מה שאומרת הצעת החוק.

זבולון אורלב: לא נכון, ההצעה היא להתחיל ב-35%, לעלות עוד מדרגה אחת ל-50% וכאן להיעצר – מתוך הנחה, סבירה מאוד לדעתי, שהחוק יעבור.

אורי שנהר: לעניין לוח הזמנים: המועצה באה לקראת הזכיינים וביקשה שהכללים לא ייכנסו לתוקף מיד, אלא ב-15 בפברואר 2003.

אורי שנהר: בעניין הזה גילו לדעתי גמישות ראויה.

אורי שנהר: עמדתנו היא שהכללים עצמם מהווים פשרה.

אורי שנהר: אנחנו מבקשים להשאיר אותם כמות שהם.

אורי שנהר: העובדה שהמועצה באה לקראת הזכיינים באה לידי ביטוי בנושאים שונים בכללים, כולל בקביעה שנולדה אתמול בערב שהכללים ייכנסו לתוקף רק באמצע פברואר.

זבולון אורלב: אני מבקש שעו"ד שנהר יצא מנקודת הנחה שהכללים לא יאושרו כמות שהם.

זבולון אורלב: אנחנו לא פועלים בכוחניות.

זבולון אורלב: זו דרכנו.

זבולון אורלב: אפשר להתייעץ בעניין זה.

זבולון אורלב: כיו"ר ועדת החינוך והתרבות אני חבר גם בוועדת חוקי התקשורת.

זבולון אורלב: שם נחשפות הבעיות של הגופים המשדרים.

זבולון אורלב: חובתנו לראות את האינטרס של ציבור החירשים, בהחלט, ולכן הזדרזתי ואמרתי שהכנסת הזאת לא תסיים את תקופת כהונתה בלי כללים – בגלל שמשכו אתכם, את הארגונים.

זבולון אורלב: אך אנחנו גם מרגישים אחריות לקיומו של השידור הציבורי במדינת ישראל.

זבולון אורלב: עלינו למצוא את האיזון המתאים בין כל האינטרסים.

זבולון אורלב: אני מודה, אין לי זמן לחקור את הבעיה ביסודיות.

זבולון אורלב: היינו צריכים לקיים ארבע ישיבות בנושא, כמו שקיימו בהצעת החוק, ולהבין את העניין מן היסוד.

זבולון אורלב: עלינו להחליט מהר.

זבולון אורלב: אם לא נחליט היום, זה לא יהיה יותר.

זבולון אורלב: מאחר שאני אינני מכיר את הבעיה באופן יסודי, אני מעדיף שתהיה הסכמה.

זבולון אורלב: אם כולם הסכימו, זה סימן מבחינתי שהתוצאה בסדר.

זבולון אורלב: אני לא מבין בעניין באופן עמוק, וצריך גם להתחשב בי.

זבולון אורלב: עליי לקבל אחריות.

זבולון אורלב: אני אומר את הדברים גם למועצת הרשות השנייה: אילו מועצת הרשות השנייה הייתה מגיעה עם הסכמה של הגופים המשדרים וחברת החדשות, כמו שחשבתי שיקרה – לא הייתה שום בעיה.

זבולון אורלב: אבל הזכיינים מתנגדים, חברת החדשות מתנגדת.

זבולון אורלב: עליי להכריע.

זבולון אורלב: ייתכן שהייתי מכריע כמו שמבקשת הרשות השנייה, אך עליי ללמוד את הבעיה לעומקה.

זבולון אורלב: הרשות השנייה עסקה בנושא שנתיים.

זבולון אורלב: אני לא מסוגל להכריע.

זבולון אורלב: צריך גם להבין אותי.

זבולון אורלב: לא אכריע נגד הארגונים אם הם לא יסכימו לפשרה, אך במקרה כזה ייתכן שלא אכריע בכלל כי אצטרך ללמוד את העניין ביסודיות.

זבולון אורלב: אני מרגיש אחריות לשרת את האוכלוסייה הזאת ולכן קבעתי את לוח הזמנים הזה.

זבולון אורלב: אבל אני מרגיש גם אחריות לגופים המשדרים, כדי שלא להפיל אותם.

זבולון אורלב: הם נכס חשוב למדינת ישראל, אבן יסוד בדמוקרטיה הישראלית.

זבולון אורלב: הכנסת צריכה להיות אחראית לא להפיל אותם.

אורי שנהר: הרי גם להצעת החוק הגופים המשדרים לא הסכימו.

אורי שנהר: הייתה מלחמה על כל שלב ושלב.

זהר קדמון: זה לא נכון.

זהר קדמון: הסכמנו לחוק.

אורי שנהר: לא נוכל לחזור לאנשים שאנחנו מייצגים ולקבל הסכמה על 50%.

זבולון אורלב: כרגע התמונה המתגבשת, ונניח לרגע לחברת החדשות, היא זאת: מכסה של 35% תחול מפברואר 2003.

זבולון אורלב: 50% יחולו מאוגוסט.

זבולון אורלב: גם חברת החדשות תצטרך ללכת קדימה.

זבולון אורלב: כל זה אם יקרו אחד מהתסריטים הבאים: החוק יקבל רציפות בכנסת הבאה ויעבור בקריאה שנייה ושלישית, ואז הכללים יתייתרו; או תהיה כנסת חדשה, באוגוסט יראו שיש בעיות, ושר התקשורת יפנה למועצה ותבקש שתדון בנושא כי אחד מהצדדים פונה ומבקש דיון.

זבולון אורלב: אז יקיימו את הדיון מחדש, באופן רציני, כראוי.

זבולון אורלב: העבודה כאן חלקית וחפוזה, רק בגלל לוח הזמנים של הכנסת.

מיטל דמארי: אני מבקשת להסב את תשומת הלב לכך שהצעת החוק מתייחסת גם לשידורים חיים.

זבולון אורלב: מה זה תורם כרגע?

זבולון אורלב: צאו מהמחפורות.

זבולון אורלב: צריך להתרכז בהצעת הפשרה שאני מציע.

זבולון אורלב: עו"ד דמארי יכולה לומר שאינה מסכימה לה.

מיטל דמארי: חשוב להבין שאנחנו מדברים על 50% מוקלטים בלבד.

זבולון אורלב: הסימפוזיון נגמר.

זבולון אורלב: אנחנו רוצים להחליט.

זבולון אורלב: האם אפשר להתגבש סביב הפשרה שהוצעה?

זבולון אורלב: תשכחו את כל הנאומים.

זבולון אורלב: אני לא פועל בלי הסכמה.

זבולון אורלב: כאמור ברצועת זמן צפיית שיא תהיה דחייה של חצי שנה.

שמואל חיימוביץ: החוליה החסרה כאן היא הפתרון הטכנולוגי מטעם הרשות השנייה שמאפשר להעביר את השידורים בשידור דיגיטלי ונותן אפשרות לכתוביות נסתרות.

שמואל חיימוביץ: אם היו נוקבים במועד תחילה קרוב מאוד ומוגדר לעניין זה – לא הייתה בעיה.

שמואל חיימוביץ: אילו אמרה הרשות השנייה שבתוך חודש או חודשיים העניין פתור, כל הראייה הייתה אחרת.

זבולון אורלב: לא אומרים זאת.

דן אורנשטיין: במסגרת הדיונים הרבים בהצעת החוק עלתה גם הבעיה הזאת: יש כנראה צורך להטיל על הגופים המפקחים את החובה להכין את התשתיות הטכנולוגיות המתאימות.

דן אורנשטיין: את זה אי-אפשר לעשות במסגרת התקנות, אלא בחקיקה ראשית.

דן אורנשטיין: נעשה כל מאמץ להגיע לפשרות.

דן אורנשטיין: כאיש חקיקה אני נוטה להסכים שזאת האפשרות היחידה שעומדת לפני הוועדה, אם יורשה לי, כך אומר השכל הישר.

דן אורנשטיין: לעניין מצבים שבהם יש כתוביות בשפה נוספת:

דן אורנשטיין: כאן אפשר לאמץ את הפתרון שקבענו בסעיף 10(ב) להצעת החוק, בשינויים המחויבים.

דן אורנשטיין: נאמר שם שאם יש צורך בכמה כתוביות ואין אפשרות להעלים כתוביות, יש לגוף המפקח סמכות לתת פטור.

זבולון אורלב: לא הייתי נכנס לעניין הזה כעת.

נטע דגן: התכניות שקבועות בזמן צפיית שיא הן התכניות שמעניינות את כולנו, גם את ציבור האנשים עם מוגבלות.

זבולון אורלב: האם עליי לכפות משהו על הזכיינים בלי דיון?

זבולון אורלב: אני אמור להסכים למשהו שלא בדקתי, שלא למדתי, שלא קראתי?

זבולון אורלב: אנחנו נמצאים ביום האחרון של החקיקה.

נטע דגן: כמו שאמר עו"ד שנהר הנושא נלמד לעומק במשך שנתיים על-ידי המועצה.

זבולון אורלב: אבל אני לא מקבל שום דבר באופן עיוור מאז מלחמת יום כיפור.

זבולון אורלב: האם ההצעה היא שאכפה על גופים משדרים להוסיף כתוביות גם בזמן צפיית שיא?

זבולון אורלב: הם אומרים לי שהם לא מסוגלים לעמוד בכך ואני לא אבדוק את הטענה?

נטע דגן: הגופים המשדרים אינם טוענים שהם לא מסוגלים לכך.

נטע דגן: הם טוענים שמבחינת הציבור הרחב נוח יותר לדחות זאת בחצי שנה.

נטע דגן: יש די מעט שידורים מוקלטים בזמן צפיית שיא.

חיימון גולדברג: זה לא הדבר היחיד שאנחנו אומרים.

זבולון אורלב: אני הייתי רוצה שהמכסה תהיה 100% מחר בבוקר.

זבולון אורלב: אני לא רוצה שנהיה משני צדי המתרס כאילו יש ארגון ציבור טוב וחבר כנסת אדיש לחירשים.

זבולון אורלב: אתם מעמידים אותי במצב לא נכון.

זבולון אורלב: הבעיה היא שלגב' דגן אין שום אחריות לשידור.

זבולון אורלב: אם חס וחלילה השידור פושט רגל מחר, אין לה שום אחריות לכך.

זבולון אורלב: אני מרגיש אחריות.

זבולון אורלב: השידור הוא חלק מהמנדט של הוועדה.

זבולון אורלב: מוכרחים לראות את האיזונים.

זבולון אורלב: מה יעזור לחירשים אם השידור ייפול מחר?

זבולון אורלב: הם לא יראו כלום.

אחיה קמארה: היו"ר לוחץ על פשרה ויש לי פשרה להציע.

זבולון אורלב: אני לא לוחץ.

זבולון אורלב: אם תגידו לי לעזוב את הפשרה, אסגור את הישיבה וכל אחד ילך לדרכו.

אחיה קמארה: אחזור על מה שאמרו חבריי: המועצה הגיעה כבר לפשרה.

אחיה קמארה: מעבר לכך השידור הציבורי בישראל לא ייפול בגלל הכתוביות.

זבולון אורלב: אני לא מקבל את הטענה הזאת.

זבולון אורלב: אתה לא מוסמך לומר אותה, מר קמארה.

זבולון אורלב: אין לך שום יכולת, שום כישרון, שום ניסיון ושום ידע לומר כזאת קביעה.

אחיה קמארה: אחרי שנתיים של דיונים אני חושב שכן.

זבולון אורלב: בעיניי אתה אינך בר-סמכא לומר זאת.

אחיה קמארה: מועצת הרשות השנייה חשבה כפי שקבעה ולדעתי אפשר בהחלט לקבוע זאת.

אחיה קמארה: זה המצב באנגליה ובארצות הברית ואין סיבה לחשוב שכאן המצב אחר.

אחיה קמארה: לעניין החדשות, אני מציע שיו"ר הוועדה יבדוק עם חברת החדשות מה עוד אפשר לעשות.

אחיה קמארה: ההצעה שהוצעה אינה מספיקה.

אחיה קמארה: רוב הכתבות בחדשות מוקלטות מראש ואפשר בהחלט להוסיף להן כתוביות.

ישגב נקדימון: הן מוקלטות מראש, אך משלימים אותן חמש דקות לפני השידור.

זבולון אורלב: עו"ד נקדימון, במקום לצאת מהמחפורות אתה מתחפר עוד.

שרה זנדברג: ראשית התקנות אינן מפרטות את החלוקה בין שפת סימנים לבין כתוביות.

זבולון אורלב: אני מבהיר שהמסמך הזה נוגע רק לערוץ השני ולערוץ 10.

קריאה: ערוץ 10 הוא במעמד של ינוקא.

אתי בנדלר: אם הכללים יאושרו, יש לו הקלות ינוקא.

שרה זנדברג: מהדורות חדשות שמשודרות בשפת סימנים בחצות בלילה אינן מאפשרות לתלמידים לקום בבוקר.

שרה זנדברג: יש אוכלוסייה שלמה שמנותקת מחדשות.

שרה זנדברג: יש כאן לחץ גדול מאוד להוסיף כתוביות ונכון שהאוכלוסייה שזקוקה לכתוביות גדולה יותר מאוכלוסיית החירשים, אך יש גם עולים חדשים שלעולם כבר לא ילמדו לקרוא עברית.

שרה זנדברג: אשר על כן יש לשדר מהדורות חדשות בשפת סימנים פעמיים בשבוע, בשעות שאנשים יכולים אחר כך לקום בעבודה.

שרה זנדברג: כך הם יהיו שותפים למה שנעשה בחברה הישראלית, והכול בלי להפיל חלילה את הגופים המשדרים.

זבולון אורלב: אני מבין שחברת החדשות מדברת על פעמיים בשבוע.

שרה זנדברג: אבל אני מדברת על שפת הסימנים.

שרה זנדברג: אין תרגום לשפת סימנים במהדורות המוקדמות.

קריאה: שפת סימנים היא אוניברסלית?

קריאה: ממילא עולים חדשים אינם יכולים להיעזר בשפת הסימנים הישראלית.

שרה זנדברג: אמנם השפה אינה אוניברסלית אבל הדקדוק והתחביר זהה בכל השפות.

שרה זנדברג: לכן הלימוד קל.

שרה זנדברג: המעבר משפה לשפה קל מאוד.

זבולון אורלב: רבותיי, בעוד שש דקות הישיבה מסתיימת ואני מבקש להתקדם.

שרה זנדברג: אז אל תזמינו.

זבולון אורלב: אני מבין מהארגונים שעקרונית יש הסכמה למכסה של 35% בפברואר 2003 ולמכסה של 50% באוגוסט.

זבולון אורלב: אין הסכמה בנוגע לזמן צפיית שיא.

זבולון אורלב: הבקשה היא שתהיה דחייה בחצי שנה.

זבולון אורלב: האם יכולה להיות פשרה בעניין זה, בעניין זמן צפיית שיא?

זבולון אורלב: אפשר אולי לקבוע ארבעה חודשים?

זהר קדמון: הזמן להשלמת המערכת הטכנולוגית יהיה חצי שנה רק משום שאנחנו מזרזים כל-כך את הדברים.

זבולון אורלב: גם מה שאנחנו מגבשים הוא פשרה, ועליה לעבור במועצה.

זבולון אורלב: עקרונית המועצה יכולה לטעון שהיא איננה מקבלת את הפשרה שהוצעה כאן ואז אין כללים.

זבולון אורלב: אני מניח שאם ייאמר למועצה שהכללים שנקבעו כאן הם הסכמות, היא תאשר אותם.

זבולון אורלב: אם ייאמר למועצה שהזכיינים הגיעו להסכמה – שכל אחד מבין שהיא לחצי שנה בלבד ולא ליותר מזה, כי אחר כך כבר תושלם החקיקה – אני מניח שהיא תאשר את הכללים שיגובשו כאן.

זבולון אורלב: לכן אני מאוד לוחץ להגיע לפשרה.

אורי שנהר: נגיע לחודש פברואר.

זבולון אורלב: ואם זה לא יהיה בפברואר, אז מה אכפת לכם?

זבולון אורלב: לצורך שלום בית אפשר להמתין עוד קצת.

זבולון אורלב: זאת הבעיה שמטרידה?

חיימון גולדברג: ביולי נעבור ללוח קיץ.

חיימון גולדברג: לא נלאה את הוועדה בכל הפרטים, במשמעויות של המעבר הזה.

חיימון גולדברג: אבל אפשר להגיע לפשרה ולקבוע 35% בפברואר, 50% מאוגוסט.

חיימון גולדברג: והמכסה בזמן צפיית שיא, 35% או 50% בהתאמה, תתחיל ביולי 2003.

חיימון גולדברג: אז עוברים ללוח הקיץ ומשנים את הלוחות.

חיימון גולדברג: ויש בכך היגיון.

זבולון אורלב: אז אפשר לקצר בחודש את המועד שבו יתחילו ב-50%.

זבולון אורלב: ואז יהיו גם כתוביות בזמן צפיית שיא.

זבולון אורלב: בסדר?

נטע דגן: אבל אז הכתוביות בזמן צפיית שיא יהיו בעוד תשעה חודשים ולא בעוד חצי שנה.

זבולון אורלב: נכון.

זבולון אורלב: אני מבקש לשמוע שוב את ההצעה של חברת החדשות.

ישגב נקדימון: בכל מהדורה מרכזית בכל יום יהיו כתוביות של כותרות המהדורה, ותמצית כותרתית של הכתבות המרכזיות.

אחיה קמארה: הכוונה לכתוביות כמו בערוץ 1, של כל מה שנאמר?

אחיה קמארה: או רק כותרות?

זבולון אורלב: תהיה תמצית.

זבולון אורלב: לא יהיה תרגום מילולי סימולטני, אלא תמצית.

זבולון אורלב: התמצית תהיה בכל הכתבות?

ישגב נקדימון: היא תהיה בכתבות המרכזיות.

ישגב נקדימון: שלישית פעמיים בשבוע תשודר מהדורת חצות בליווי תרגום לשפת סימנים.

זבולון אורלב: אני מציע להעלות זאת לשלוש פעמים.

ישגב נקדימון: זה כבר מעבר לכללים המוצעים.

זבולון אורלב: אם כן אני חוזר בי.

ישגב נקדימון: רביעית כתבה אחת ב"אולפן שישי" תלווה בכתוביות מלאות.

זבולון אורלב: למה כתבה אחת ולא שתיים?

זבולון אורלב: אלה לא כתבות ספונטניות, הן מוכנות מראש ברובן.

זבולון אורלב: אמנם אני איני צופה בטלוויזיה בשבת, אבל אני יודע זאת מניסיוני בעולם התקשורת.

ישגב נקדימון: בערב שבת חלק מהכתבות מוכנות מראש וחלקן תולדה של ההתפתחויות החדשותיות של אותו היום.

זבולון אורלב: אבל בעצם 70% מהכתבות ביומן מוקלטות מראש, נכון?

ישגב נקדימון: קצת פחות, אבל רוב הכתבות מוקלטת.

זבולון אורלב: כן.

זבולון אורלב: אני מבקש זאת.

זבולון אורלב: נגמור את זה בפשרה.

זבולון אורלב: אני חושב שהלכנו לדבר גדול.

זבולון אורלב: גם זה יתחיל בפברואר, או שהוא מיידי?

ישגב נקדימון: זה אמור להתחיל מתחילת כניסת הכללים לתוקף.

זבולון אורלב: אם כן זאת הפשרה.

זבולון אורלב: אלה הכללים שאנחנו מסכמים ומצביעים עליהם.

זבולון אורלב: אנחנו מבקשים להביא בדחיפות את הדברים לידיעת מועצת הרשות השנייה שתתכנס בעוד כחצי שעה, ולומר לה שהדברים הם בהסכמה של הגופים המשדרים עם אגודת החירשים בישראל ועם ארגון "בקול".

זבולון אורלב: אני מבין שכל יתר הגופים שנוכחים כאן שמחים על ההסכמה.

זבולון אורלב: אם המועצה לא תאשר את הכללים אני מבקש להודיע לי על כך עוד היום.

זבולון אורלב: במקרה כזה אבקש רשות מהיו"ר לכנס את הוועדה.

זבולון אורלב: אני מבקש מעו"ד דמארי שיובהר למועצה שמפאת קוצר הזמן אין לנו יכולת ללמוד את הדברים לעומק על מנת לכפות על הגופים המשדרים את מה שרוצים שיעשו.

זבולון אורלב: הואיל והגיעו כאן לפשרה, אני מציע לקבל אותה.

אתי בנדלר: העולה מהאמור הוא שהוועדה מאשרת את הכללים שהונחו הבוקר על שולחן הוועדה שכותרתם "טיוטה 10.11.2002" בתיקונים ובשינויים שהוועדה אישרה.

אתי בנדלר: אם השינויים והתיקונים לא יתקבלו על דעת המועצה, אין למעשה אישור של הכללים.

זבולון אורלב: תודה.

זבולון אורלב: אני מודה לחברים.

זבולון אורלב: אני חושב שכולם גילו גדלות נפש ואחריות רבה.

זבולון אורלב: זה לא נושא פשוט.

זבולון אורלב: לדעתי כולנו עשינו מהלך נכון בנתונים הקיימים.